BCP เข้าถือ “ดาต้า คาเฟ่” 35% แตกไลน์ธุรกิจวิเคราะห์ข้อมูล
BCP เข้าถือหุ้น “ดาต้า คาเฟ่” 35% ลุยบริการวิเคราะห์ข้อมูลธุรกิจ คาดปิดดีลภายในเดือนนี้
BCP เข้าถือหุ้น “ดาต้า คาเฟ่” 35% ลุยบริการวิเคราะห์ข้อมูลธุรกิจ คาดปิดดีลภายในเดือนนี้
29 มิ.ย. 2565

บริษัท เอ็ม เอฟ อี ซี จำกัด (มหาชน) หรือ MFEC เปิดเผยว่า บริษัท และ บริษัท บางจาก คอร์ปอเรชั่น จำกัด (มหาชน) หรือ BCP เข้าร่วมลงทุนในบริษัท ดาต้า คาเฟ่ จำกัด (DC) ซึ่งปัจจุบันเป็นบริษัทย่อยที่ถือหุ้นโดย MFEC สัดส่วน 64.90%
ทั้งนี้ ดาต้า คาเฟ่  เพิ่มทุนจดทะเบียนจากทุนจดทะเบียนเดิม 8,000,000 บาท เป็น 12,307,700 บาท โดยการออกหุ้นสามัญเพิ่มทุนจำนวน 215,385 หุ้น ซึ่งมีมูลค่าที่ตราไว้หุ้นละ 20 บาท และเสนอขายหุ้นเพิ่มทุนให้แก่ BCP
สำหรับการเข้าร่วมทุนมีวัตถุประสงค์เพื่อช่วยเสริมสร้างความสามารถในการแข่งขันและผลักดัน DC ให้เติบโตและมีผลกำไรต่อไปในอนาคต ธุรกรรมการเข้าร่วมลงทุนดังกล่าวจะเสร็จสิ้นภายในวันที่ 30 มิถุนายน 2565 ภายหลังจากที่มีการเพิ่มทุนจดทะเบียนของ DC และเข้าร่วมลงทุนโดย BCP ดังกล่าว จะทำให้บริษัทมีสัดส่วนการลงทุนใน DC ลดลงเป็น 42.185% และ BCP จะมีสัดส่วนการถือหุ้นในอัตรา 35.00%
ทั้งนี้ดาต้า คาเฟ่ จัดตั้งขึ้นเมื่อปี 2560 เพื่อดำเนินธุรกิจให้บริการที่ปรึกษาวิเคราะห์ข้อมูลทางธุรกิจทุกรูปแบบ และให้บริการบุคลากรด้านเทคโนโลยีและสารสนเทศแก่องค์กรธุรกิจต่างๆ อาทิ ธุรกิจโทรคมนาคม สถาบันการเงิน และธุรกิจพลังงาน